钦定古今图书集成/明伦汇编/官常典/第490卷 > 殷开山
## 钦定古今图书集成/明伦汇编/官常典/第490卷 > 殷开山

按《唐书》本传，“开山，名峤，以字行。世居江南。祖不害，仕
陈为司农卿。陈亡，徙京兆，为鄠人。开山涉书，工为尺
牍，为隋大谷长。高祖兵起，召补大将军掾，从攻西河，
为渭北道元帅长史。时关辅群盗骜力自张，不相君
命，开山招慰皆下。与刘弘基屯故城，破卫文昇之兵，
赐爵陈郡公，迁丞相府掾。以吏部侍郎从秦王讨薛”
举，会王疾甚，卧营，委军于刘文静，诫曰：“贼方炽，邀速
战利。公等毋与争，粮尽众枵乃可图。”开山锐立事，说
文静曰：“王属疾，忧公弗克济，故不欲战。今宜逗机制
敌，无专以贼遗王也。请勒兵以怖之。”遂战折。为举
所乘，遂大败，下吏当死。诏贷之，除名为民。顷之，从平
仁杲，复爵位，兼陕东道行台兵部尚书，迁吏部。从讨
王世充，以功进爵郧国公。征《刘黑闼》，道病卒，王哭之
恸，诏赠陕东道大行台右仆射，谥曰“节。”贞观十四年，
与淮安王神通、河间王孝恭、民部尚书刘政会俱配
飨高祖庙庭。永徽中，加赠司空。